
A B S T R A C T

Nu există nicio definiţie standard a datoriei fiscale, diverse surse folosind termeni cum ar fi: recuperarea datoriilor fiscale, colectarea datoriilor fiscale, colectarea arieratelor, recuperarea creanţelor, etc.

Există două tipuri principale de datorii fiscale, contestate şi necontestate. Sumele disputate şi datoriile fiscale necontestate pot fi menţionate drept datorie fiscală „brută”. Datoria netă este reprezentată de taxa brută, din care se scade suma contestată
.
Datoria fiscală indiscutabilă este definită ca valoarea totală a taxei (inclusiv orice dobânzi şi penalităţi), pentru care este depăşit termenul de plată la sfârşitul anului şi care nu este contestată de contribuabil, pentru toate taxele administrate de organismul de venituri (OECD, 2013). 
Datoriile fiscale contestate sunt acele creanţe care sunt supuse unor obiecţii, dispute şi/sau litigii. În funcție de competenţă, administraţiile fiscale ar putea sau nu să aibă capacitatea de a le recupera. În plus, faţă de datoria fiscală, OCDE menţionează, de asemenea, contribuţiile la asigurările sociale, datoriile non-fiscale, prestaţiile sociale plătite în plus şi altele. 
Datoriile fiscale pot fi colectate fie prin intermediul executării silite, fie prin intermediul plăţilor voluntare. O definiţie a colectării datoriei fiscale aplicată la nivel european este aceea a unui set de sisteme şi proceduri care să asigure că datoriile fiscale ce nu sunt plătite în mod spontan sunt colectate în cel mai simplu şi cel mai eficient mod (Comisia Europeană, 2007).
În general, colectarea creanţelor fiscale se face în temeiul unui titlu de creanţă sau al unui titlu executoriu, după caz.

Titlul de creanţă este actul prin care se stabileşte şi se individualizează creanţa fiscală, întocmit de organele competente sau de persoanele îndreptăţite, potrivit legii. Asemenea titluri pot fi:

- decizia de impunere;

- declaraţia fiscală;

- decizia referitoare la obligaţii de plată accesorii;

- declaraţia vamală;

- decizia prin care se stabilesc şi se individualizează datoria vamală, impozitele, taxele şi alte sume care se datorează în vamă, potrivit legii, inclusiv accesoriile;

- procesul-verbal de constatare şi sancţionare a contravenţiei, întocmit de organul prevăzut de lege, pentru obligaţiile privind plata amenzilor contravenționale;

- decizia de atragere a răspunderii solidare;

- dispozitivul hotărârii instanţei judecătoreşti.
1. INTRODUCERE
Toate statele membre ale Uniunii Europene au adoptat reglementări privind activitatea de colectare de taxe, atât pentru persoanele fizice, cât şi pentru persoanele juridice.  

O provocare majoră a autorităţilor care sunt implicate în această activitate este aceea de a fi receptivă la circumstanţele individuale ale contribuabililor, păstrând în acelaşi timp consecvenţa acţiunilor realizate.

Receptivitatea structurilor de profil se traduce prin organizarea de servicii de informaţii accesibile, de încredere, care să acţioneze în timp util şi care să trateze corect şi la timp cererile şi contestaţiile, eventual chiar şi acţiunile de atac împotriva deciziilor administraţiei fiscale. Acest serviciu trebuie să fie realizat prin sisteme şi proceduri de construire orientate spre nevoile contribuabililor şi nu spre cele ale structurii fiscale. În plus, autoritatea fiscală trebuie să gestioneze şi să faciliteze legăturile cu contribuabilii prin intermediul unor puncte unice de contact, pentru a se asigura că serviciile sunt disponibile la momentul necesar. De asemenea, autorităţie competente trebuie să depună eforturi pentru dezvoltarea mijloacelor electronice de comunicare între contribuabili şi autorităţile fiscale
.

O autoritate fiscală competentă se consultă cu contribuabilii şi cu alte părţi interesate cu privire la modificările aduse procedurilor în vigoare, în ceea ce priveşte elaborarea politicilor şi reglementărilor de interes. Structura fiscală trebuie să se asigure că finanţarea activităţilor de conformare sunt menţinute la nivelul minim necesar pentru a se ajunge la o bună conformitate cu legile fiscale. Autorităţile care asigură colectarea taxelor şi impozitelor  trebuie, în acelaşi timp, să coopereze cu alte organisme de reglementare în proiectarea corespunzătoare a tuturor abordărilor specifice domeniului fiscal.
Asistenţa reciprocă poate să ia următoarea formă: autoritatea solicitată poate furniza autorităţii solicitante informaţiile de care aceasta din urmă are nevoie pentru a recupera creanţele născute în statul membru al autorităţii solicitante şi poate notifica debitorului toate documentele privind astfel de creanţe emise de statul membru solicitant. De asemenea, autoritatea solicitată poate recupera, la cererea autorităţii solicitante, creanţele născute în statul membru solicitant sau poate lua măsuri asigurătorii pentru a garanta recuperarea acestor creanţe.
Coerenţa activităţii este îmbunătăţită prin implementarea de politici şi proceduri care sunt transparente şi care sunt conforme cu legile fiscale interne, tratatele şi normele fiscale internaţionale. Coerenţa presupune, de asemenea, asigurarea faptului că drepturile şi obligaţiile contribuabililor, procedurile privind reclamaţiile şi mecanismele de recurs sunt prezentate şi comunicate prin ghiduri, formulare, programe educaţionale şi alte forme de informare publică.

Informaţiile legate de contribuabili trebuie utilizate numai în măsura permisă de lege. Legile care permit utilizarea de informaţii aflate în posesia administraţiei fiscale, (altele decât cele obţinute prin schimburile prevăzute de tratatele internaţionale) pentru alte scopuri decât cele administrative, trebuie să fie limitate la scopuri şi motive vizând strict activitatea financiară.

2. CADRUL LEGAL
■ Caracteristici juridice ale activităţii desfăşurate de autorităţile fiscale

• aplicarea echitabilă şi coerentă a prevederile tratatelor fiscale;

• promovarea justă a drepturilor prevăzute în tratatele fiscale şi legile interne;

• nu promovează sau facilitează evaziunea fiscală sau fraudele comise de rezidenţi ai altor ţări;

• îmbunătăţirea accesului la baza de date şi la informaţiile financiare;

• aplicarea aceloraşi mecanisme de impozitare, de rezolvare a contestaţiilor şi a căilor de atac pentru toţi contribuabilii, indiferent de naţionalitatea acestora;

• aplicarea consecventă a politicii de confidenţialitate pentru toţi partenerii fiscali şi protejarea strictă a datelor cu caracter personal, în conformitate cu legislaţia internă a statelor;

• întocmirea de recomandări şi oferirea de asistenţă factorilor de decizie politică pentru renegocierea tratatelor fiscale existente.

■ Relaţiile cu contribuabilii

- autorităţile fiscale trebuie să aplice legile fiscale într-un mod echitabil, fiabil şi transparent;

- trebuie să întocmească şi să comunice contribuabililor drepturile şi obligaţiile acestora, precum şi procedurile privind modalităţile de contestare şi de adresare a plângerilor;

- trebuie să furnizeze în mod constant informaţii de calitate şi să gestioneze de o manieră corectă şi la timp a solicitărilor contribuabililor;

- înfiinţarea unor servicii de informaţii accesibile şi de încredere cu privire la drepturile şi obligaţiile contribuabililor în ceea ce priveşte respectarea legilor specifice;

- asigură un nivel rezonabil al costurilor de conformare, care trebuie menţinute la nivelul minim necesar;

- acolo unde este cazul, oferă contribuabililor oportunităţi de a face propuneri pentru modificarea politicilor administrative fiscale şi a procedurilor;

- utilizarea informaţiilor legate de contribuabili numai în măsura permisă de lege;

- dezvoltarea şi menţinerea unor relaţii bune de lucru cu grupurile de clienţi şi comunităţile locale.

■ Orientări prevăzute în documentele interne ale autorităţilor fiscale

• revizuirea permanentă a practicilor administrative cu privire la schimbările din mediul de impozitare intern şi internaţional, în condiţiile globalizării economiei mondiale;

• asigurarea unui schimb prompt şi eficient de informaţii cu privire la modificările legilor fiscale şi emergente, precum şi a celor vizând practicile de evitare a fraudelor;

• participarea activă la forumurile şi reuniunile internaţionale pe teme fiscale, pentru dezvoltarea unei abordări comune în domeniul analizat, pentru respectarea şi aplicarea standardelor internaţionale;

• gestionarea problemelor legate de impozitare într-o economie concurenţială, identificarea riscurilor şi elaborarea unor strategii administrative coerente şi performante;

• monitorizarea şi respectarea standardelor administrative interne şi internaţionale, precum şi luarea măsurilor necesare de corecţie atunci când este cazul;

• asigurarea eforturilor de asigurare a unei interfeţe corespunzătoare între acordurile comerciale şi cele de impozitare.

Peste 90% dintre structurile fiscale ale statelor membre OECD, inclusiv statele din Uniunea Europeană, au întocmit o serie de rapoarte ce au vizat procesele de identificare, de studiere, evaluare şi prioritizare a riscurilor-cheie în domeniul conformării fiscale, rezultând 9 categorii de risc, cele mai importante fiind legate de transferul profiturilor, a preţurilor de transfer, fraudele legate de TVA, activităţile desfăşurate la „negru”, aplicarea de scheme de evaziune fiscală şi neplata debitelor datorate.

Au existat schimbări importante în managementul agenţiilor fiscale din sectorul public în ultimele două decenii. Aceste modificări au cuprins, printre altele:

- crearea unui cadru semi-independent faţă de structura guvernamentală; 
- o responsabilitate sporită; 
- abordări de planificare formalizate, atât la nivelurile strategice, cât şi la cele operaţionale; 
- un accent mult mai mare pe managementul performanţei la nivelul sistemelor bugetare; 
- restructurarea instituţională şi organizatorică; 
- utilizarea unor mecanisme specifice economiei de piaţă; 
- modernizarea politicilor de resurse umane, care au fost aduse în conformitate cu cele ale angajaţilor din sistemul privat:
* pregătirea şi publicarea unui cadru strategic, care să conţină obiective-cheie şi indicatori de performanţă;
 * publicarea unor standarde şi/sau servicii oferite de agenţiile fiscale pentru contribuabili;
* întocmirea, în unele state, de contracte anuale de performanţă între structurile fiscale şi ministerele de finanţe;
* creşterea transparenţei activităţii desfăşurate de agenţiile fiscale, precum şi  implementarea activităţii de supraveghere din partea organismelor externe (de exemplu, structurile naţionale de audit, Avocatul Poporului, etc.);
* pregătirea şi publicarea rapoartelor detaliate anuale de performanţă privind îndeplinirea scopurilor şi obiectivelor planificate;
* abordarea structurată şi sistematică în ceea ce priveşte alocarea resurselor, monitorizarea utilizării resurselor şi evaluarea performanţei în acest domeniu;
* restructurarea optimă a structurilor care alcătuiesc o agenţie fiscală;

* utilizarea unor servicii şi mecanisme de acţiune furnizate de terţi;

* introducerea unor abordări moderne de gestionare a resurselor umane, a unui management modern, precum şi acordarea de salarii de performanţă.

Guvernele statelor membre trebuie să se adapteze la schimbarea constantă a societăţilor secolului XXI, activitatea performantă a unor structuri fiscale fiind apanajul unei politici moderne de management public.

OCDE a evaluat performanţa relativă a administraţiilor fiscale în ceea ce priveşte recuperarea debitelor - etalon indicator. Dacă sumele neîncasate sunt în procent de 5%, performanţa structurii finaciare este considerată bună; dacă suma neîncasată este mai mare de 20%, performanţa este considerată slabă.

În plus, faţă de nivelul datoriei fiscale de necontestat, OCDE ia în calcul informaţii cu privire la datoria anulată, datoria de inventar, etc.

Practicile de colectare a taxelor datorate se prezintă astfel:

Rapoartele instituţiilor europene sau ale OECD relevă faptul că un sistem modern de colectare a taxelor şi impozitelor prezintă o serie de caracteristici:

• o analiză avansată

Toate debitele sunt tratate într-un mod similar, ceea ce înseamnă că debitorii sunt anunţaţi în scris, chiar dacă statisticile relevă faptul că marea majoritate dintre aceştia nu dau curs scrisorilor primite. 

Prin analizarea avansată a datelor existente este posibilă cunoaşterea tuturor elementelor legate de un debitor şi posibilitatea utilizării tuturor căilor de intervenţie a unei administraţii fiscale, în cel mai bun moment. Acest lucru poate elimina costurile intervenţiilor ineficiente şi poate conduce la îmbunătăţirea fluxului de recuperare a sumelor datorate.

De asemenea, tehnicile de analiză pot avea ca finalitate experimentarea unor căi de intervenţie rapidă, dublate de o eficienţă sporită.


• strategii de acţiune


Funcţiile de colectare a debitelor trebuie să cuprindă diferite strategii de acţiune, de la metode pozitive de colectare a taxelor, care sunt destinate mai mult cadrului de prevenire a fraudelor fiscale prin neplata debitelor datorate, până la metodele de “forţă” de recuperare a sumelor restante.

• înfinţarea de call center-e


Acestea sunt în general utilizate pentru colectarea debitelor în mediul privat pentru că pot fi urmărite într-un mod eficient un mare număr de firme restante, atunci când este cazul. 

Un call center trebuie organizat într-un mod special, fiind operaţional doar dacă dispune de structuri şi personal specializate. 

• organizarea

Colectarea debitelor este o funcţie specializată şi trebuie organizată ca atare. Astfel, sunt cuplate în aceeaşi structură contribuabili similari, cum este categoria marilor plătitori de taxe. 

Pentru grupul foarte numeros al plătitorilor de taxe minime sau al grupului care deţine afaceri de dimensiuni medii este foarte importantă utilizarea analizei avansate, pentru aplicarea celor mai corecte metode de colectare a debitelor.


Funcţia de colectare a debitelor poate fi gestionată prin aplicarea unor categorii de acţiuni, cum ar fi: management, lichidare, intervenţie faţă în faţă, etc. Alegerea indicatorului corect de performanţă este esenţial pentru alegerea tipului de acţiune desfăşurată de structura financiară. Comportamentul debitorului este într-o dinamică continuă, ceea ce face ca tipul de acţiune pentru recuperarea debitelor să fie deosebit de important.

• debitori plecaţi în străinătate

Este frecventă situaţia în care un debitor părăseşte ţara în care şi-a desfăşurat activitatea, iar nivelul debitelor continuă să crească. În acest caz este necesară cooperarea şi acordarea de asistenţă la nivel internaţional, în baza acordurilor mutuale dintre state.  
Alte reguli aplicate

• drepturile plătitorului de taxe

Fără excepţie, toate structurile financiare din statele membre ale Uniunii Europene îşi desfăşoară activitatea într-un cadru legal, adoptat de guvern sau de structura financiară respectivă, în ceea ce priveşte drepturile contribuabilului. Circa 90% dintre administraţiile financiare au în vedere un set de norme vizând persoanele fizice sau juridice plătitoare de taxe şi impozite.  

Potrivit codurilor adoptate de structurile fiscale, principalele drepturi ale plătitorilor de taxe sunt:

- dreptul de a fi informat, asistat şi audiat;

- dreptul de a contesta acţiunea autorităţii fiscale;

- dreptul de a nu plăti mai mult decât este prevăzut de lege;

- dreptul la confidenţialitate şi certitudine;

- dreptul la păstrarea secretului.

Obligaţiile plătitorului de taxe vizează următoarele aspecte:

- obligaţia de a fi onest;

- de a fi cooperant;

- de a transmite informaţii corecte şi la timp;

- de a-şi păstra datele firmei în format electronic;

- de a-şi plăti taxele la timp.

• înregistrarea plătitorului de taxe

Tipul de înregistrare sau de identificare cel mai răspândit este similar CNP-ului, pentru persoanele fizice (în foarte puţine cazuri este utilizată asigurarea socială a persoanei), respectiv numărul fiscal, pentru persoanele juridice.

Treptat, statele membre ale Uniunii Europene trec la un mod de înregistrare şi identificare unică pentru plata diferitelor taxe datorate.

• colectarea taxelor datorate de către persoanele juridice 

Cu puţine excepţii, administraţiile financiare colectează în avans debitele datorate, în baza cifrelor de afaceri ale firmelor. Perioada de colectare în avans este de o lună pentru marii contribuabili, respectiv 3 luni pentru firmele mici şi mijlocii.    

• colectarea taxelor prin metode de forţă şi aplicarea de sancţiuni

Marea majoritate a acţiunilor desfăşurate de autorităţile fiscale sunt în limitele tradiţionale (de exemplu, angajamente fiscale, reţinerea de la terţi sau taxarea aplicată pentru contractele guvernamentale). Acţiunile în forţă de tipul impunerii răspunderii pentru anumite datorii fiscale asupra directorilor de societăţi, închiderea societăţii, a unor puncte de lucru sau utilizarea de publicitate negativă sunt rar folosite.

Cu toate acestea, aplicarea de sancţiuni administrative este larg răspânită, peste 90% dintre firmele care îşi desfăşoară activitatea în statele membre UE fiind sancţionate pentru anumite neregularităţi, cea mai răspândită fiind depăşirea termenului de plată.

Cazul Italiei este sugestiv în acest sens, existând o gamă destul de largă de sancţiuni. Unele dintre ele sunt destinate în mod specific sancţionării cu fermitate a contribuabilului care nu îşi îndeplineşte obligaţiile fiscale, în timp ce alte state aplică sancţiuni doar în cazul în care contribuabilul încalcă în mod voluntar legea. 

De exemplu, în cazul veniturilor nedeclarate sau a taxelor neplătite, sancţiunea care poate fi aplicată de către structurile financiare variază între 120% şi 240% din valoarea sumelor neachitate.

Penalizarea poate fi crescută cu până la 50%, în cazul în care debitorul a comis alte infracţiuni de aceeaşi natură în trei ani anteriori. Atunci când o eroare sau omisiune dă naştere mai multor penalităţi, se poate aplica sancţiunea cea mai mare, care poate fi majorată cu până la 100%. 
Contravenientul este personal răspunzător pentru sancţiunea aplicată de administraţia financiară. Ca rezultat, managerii şi directorii care acţionează în numele unei societăţi sau a unei alte entităţi sunt personal răspunzători pentru sancţiunile aplicate. 
În cazul în care contravenientul nu a acţionat în mod fraudulos sau prin neglijenţă gravă şi nu au beneficiat în mod direct de rezultatul infracţiunii, răspunderea sa este limitată la valoarea cea mai mică a sancţiunii (51.645 euro sau 25% din amenda aplicată), cu condiţia ca plata să se facă în termen de 60 de zile de la data notificării.

Pe de altă parte, pentru a încuraja contribuabilul să respecte conţinutul notificărilor primite şi evaluărilor realizate de administraţia financiară, sancţiunile sunt foarte reduse dacă plata se realizează în termen de 60 de zile de la notificare.

În plus, pentru a stimula plăţile voluntare, sancţiunile pot fi reduse în cazul în care contribuabilul corectează în mod voluntar încălcarea anterioară a legii. De exemplu, în cazul în care încălcarea legii este corectată în termen de 30 de zile de la data scadenţei, sancţiunea se reduce la 1/10 din minimul legal. Dacă contribuabilul corectează încălcarea legii în termenul de depunere a declaraţiei fiscale, în care ar fi apărut infracţiunea, pedeapsa este redusă la 1/8 din minim. 
În sistemul fiscal italian, există posibilitatea unei suspendări temporare a licenţei comerciale (de la 3 zile la o lună sau în cazuri specifice de până la 6 luni), sau închiderea provizorie a afacerii, în anumite circumstanţe, neemiterea facturilor fiscale de patru ori pe parcursul a cinci ani, etc.). În plus, o sancţiune prevăzută este în cuantum de până la 100% din impozitul neachitat.
Exemple de sancţiuni aplicate:

1) reeşalonare a termenelor 
2) angajament de plată 
3) colectare de la părţi terţe
4) restricţionare de călătorie în străinătate a debitorilor

5) confiscarea activelor debitorilor
6) anularea licenţei

7) compensarea debitelor 
8) gajarea activelor

9) stoparea plăţilor către debitori de la bugetul de stat

10) lichidarea impozitării contractelor

11) interzicerea accesului la serviciile plătite de la bugetul de stat

12) impunerea datoriilor fiscale directorilor companiilor
13) publicarea numelor debitorilor

14) iniţierea falimentului

	Stat

membru
	Reţinerea la sursă
	Plata în avans
	Debite extinse
	Plata cu angajaţii
	e-payment
	Investiţii în IT
	Utilizarea pe scară largă a tehnologiei

	Austria
	x
	x
	x
	x
	x
	x
	x

	Danemarca
	
	x
	x
	x
	n.a
	x
	x

	Franţa
	
	
	x
	x
	x
	x
	x

	Germania
	x
	x
	x
	x
	x
	
	x

	Irlanda
	x
	x
	x
	x
	x
	
	x

	Olanda
	x
	x
	
	
	x
	
	x

	Slovenia
	x
	x
	
	x
	n.a
	n.a
	x

	Suedia
	x
	x
	
	x
	x
	x
	x

	Marea Britanie
	x
	
	
	x
	x
	x
	x

	Italia
	x
	x
	x
	x
	x
	
	


UE nu are un rol direct în colectarea impozitelor sau în stabilirea cotelor de impozitare. Valoarea impozitului pe care plătit se stabileşte la nivelul statelor membre.

Rolul UE este acela de monitorizare a normelor naţionale în materie de impozitare, pentru a se asigura că sunt în concordanţă cu anumite obiective ale politicilor europene, precum:

- promovarea creşterii economice şi a creării de locuri de muncă;

- asigurarea liberei circulaţii a bunurilor, serviciilor şi capitalurilor pe teritoriul UE (pe piaţa unică);

- garantarea faptului că întreprinderile dintr-o ţară nu dispun de un avantaj neloial faţă de concurenţii din alt stat;

- combaterea discriminării consumatorilor, a lucrătorilor sau a întreprinderilor din alte ţări ale UE.

În ceea ce priveşte evaziunea şi frauda fiscală, legislaţia unei ţări nu trebuie să permită sustragerea de la plata impozitelor în alt stat membru. Având în vedere natura transfrontalieră a evaziunii şi fraudei fiscale, o acţiune la nivelul UE este esenţială.

Guvernele statelor membre trebuie să se asigure, de asemenea, că regimurile fiscale aplicate întreprinderilor sunt deschise şi corecte, fiind concepute în aşa fel încât să nu atragă în mod incorect firmele, în detrimentul altor ţări din UE, sau să erodeze baza de impozitare a acestora din urmă. În acest scop, ele au semnat un cod de conduită prin care se angajează să nu apeleze la astfel de practici
.

3. Aspecte privind autorităţile fiscale din STATELE MEMBRE

■ În Germania, responsabilitatea pentru colectarea taxelor şi impozitelor de orice tip este în responsabilitatea administraţiei landurilor, la nivel central existând doar o mică structură de coordonare a activităţii. 

Codul fiscal general german prevede o regulă generală anti-fraudă cu privire la toate tipurile de taxe. Această regulă permite autorităţilor fiscale germane să nu ţină seama de forma juridică a unei tranzacţii convenite între părţi, în cazul în care o astfel de tranzacţie este considerată contrară legii. Nu există nicio regulă specială de prezentare a informaţiilor în avans autorităţilor fiscale în cazul de mai sus. Cu toate acestea, sarcina probei pentru a demonstra motivele valide pentru încheierea tranzacţiei revine contribuabilului. 
Corporaţiile germane plătesc taxele datorate în 4 tranşe trimestriale. Dacă nu se respectă data de plată, după 3 zile de graţie, autoritatea fiscală poate impune o penalizare de 0,5%/lună pentru suma restantă.
În principiu, decizia de procedură de plată pentru firmele care nu-şi achită obligaţiile fiscale se aplică tuturor cererilor referitoare la plata unei anumite sume de bani. 
După informarea în scris a firmei debitoare, autoritatea fiscală poate să se adreseze instanţei locale, instanţa competentă în sensul ordinului procedurii de plată fiind instanţa teritorială în care solicitantul are competenţă generală.

Instanţa emite ordinul de plată către debitor. Pârâtul poate depune o contestaţie în termen de două săptămâni. În cazul în care nu se depune nici o obiecţie, instanţa emite un ordin de executare, care se execută provizoriu.
Calea de atac poate fi formulată împotriva ordinului de executare în termen de două săptămâni. În cazul în care pârâtul contestă creanţa în această perioadă, nu mai este posibil să se emită un ordin de executare obligatorie a creanţei. 

■ În Italia, agenţia teritorială s-a reformat în anul 2012, implementând o politică de reducere a cheltuielilor şi de creştere a eficienţei:

• creşterea nivelului serviciilor oferite plătitorilor de taxe - aceştia având un punct unic, comun, de referinţă pentru plata impozitelor pe proprietate;

• întărirea nivelului de acţiune pentru combaterea evaziunii fiscale – crearea unui sistem electronic integrat şi a unei baze de date unice pentru toţi plătitorii de taxe şi impozite; 

• crearea unui cadru economic de sprijin indirect a activităţilor principale şi a managementului privind structurile fiscale – eliminarea structurilor care au aceleaşi sarcini în toate departamentele existente: administraţie, management, IT, planificare, control şi audit. 

Responsabilitatea pentru colectarea taxelor şi impozitelor este împărţită între mai multe structuri fiscale, care au mai multe atribuţii, de la colectarea taxelor până la evaluarea proprietăţilor şi realizarea cadastrului.  

Combaterea fraudelor fiscale este în sarcina Gardei pentru Finanţe, procesarea informaţiilor fiind realizată de o altă structură a statului.


Competenţele structurilor semi-autonome cuprind, printre altele, câteva departamente esenţiale în îndeplinirea sarcinilor legale. Acestea sunt:


- serviciul de interpretare a legilor fiscale;


- serviciul de executare;


- serviciul de penalităţi şi dobânzi.


Autoritatea fiscală poate dispune interpretarea legilor fiscale, atât pentru persoanele fizice, cât şi pentru cele juridice, rezultatele fiind verificate în mod obligatoriu de către serviciile juridice. Scopul principal al acestei activităţi este acela de asistare a tuturor plătitorilor de taxe şi impozite în clarificarea aspectelor legale şi administrative.

Serviciul de executare poate obţine orice date necesare despre persoanele juridice sau fizice în îndeplinirea sarcinilor. Exercitarea corectă a acestei competenţe permite organismului fiscal să răspundă rapid contribuabililor care nu respectă legislaţia fiscală.

Autoritatea fiscală poate dispune sancţionarea persoanelor care nu-şi îndeplinesc obligaţiile fiscale, în anumite circumstanţe. Cu toate acestea, în practică se constată o largă flexibilitate a structurii fiscale faţă de persoanele fizice, în special, cele care nu-şi îndeplinesc la timp obligaţiile fiscale.   

■ Din anul 2013, Poliţia Financiară a AUSTRIEI s-a desprins de celelalte structuri şi operează independent, inclusiv la nivelul fiecărei autorităţi fiscale. Acţiunile coordonate pentru combaterea fraudelor se realizează la nivelul fiecărei centru de colectare a taxelor şi impozitelor, fiind realizate de experţi în domeniu, care au competenţe în colectarea informaţiilor din domeniu.

Mai mult, în 2014, Tribunalul independent pentru finanţe a devenit Curte federală, judecând apelurile în materie fiscală.

■ În Belgia, procesul de transfer al competenţelor către regiuni a fost început în anul 1970. În prezent, la nivel central sunt colectate doar taxele pe proprietăţi, pe moşteniri şi taxele de drum. 

Guvernele regionale coordonează activitatea de colectare a taxelor şi impozitelor din domeniul economic şi alte taxe cu specific regional, care sunt stabilite la acest nivel.   

La nivel federal, din anul 2014, funcţionează Autoritatea Generală pentru Colectarea Taxelor şi Recuperări. Aceasta dispune de 14 centre regionale, structurile de recuperare a creanţelor având atribuţii de asistenţă în domeniul recuperării sumelor obţinute din evaziune fiscală, crimă organizată şi fraude de orice tip. În plus, serviciul are competenţe în recuperarea debitelor non-fiscale: pensii alimentare, amenzi sau plăţi nedatorate. 

Strategiile implementate diferă de la provincie la provincie. Toate au la bază, însă, principiul eficienţei şi eficacităţii, care este clădit pe respectul faţă de stat şi debitor. 

■ Agenţia naţională pentru venituri a BulgariEI are ca principală atribuţie controlul fiscal al transporturilor de bunuri cu un grad înalt de risc fiscal, pe teritoriul Bulgariei, între statele membre ale Uniunii Europene sau cele desfăşurate pe teritoriul unui stat terţ.

La înfiinţarea acestei structuri, sarcinile vizau doar controlul plăţilor de TVA şi plata impozitelor datorate de corporaţii şi persoanele fizice. Operaţiunile efectuate se derulează în timp real, acţiunile Agenţiei naţionale fiind finalizate imediat după identificarea fraudelor.  
■ După adoptarea Legii privind administrarea taxelor (2014), în Croaţia a fost implementat un program modern de optimizare a activităţii desfăşurată de structurile fiscale, care a fost finanţat de Banca Mondială. 

Noua structură cuprinde 6 oficii regionale, numărul de structuri locale fiind redus de la 124 la 54. 

Principalele obiective vizează creşterea eficienţei proceselor operaţionale desfăşurate de agenţiile fiscale, o supraveghere eficientă de la centru, creşterea calităţii serviciilor oferite contribuabililor. 

■ Reorganizarea, în 2013, a Direcţiei generale de taxe şi impozite a Danemarcei a cuprins o clarificare a sarcinilor şi responsabilităţilor acestei structuri. Astfel, Direcţia a fost împărţită în două departamente:

- Departamentul taxe, specializat pe politici fiscale, legislaţie şi control;

- Administraţia centrală pentru taxe şi vămi.  

Pe lângă aceste structuri funcţionează două entităţi independente: Agenţia pentru rezolvarea plângerilor şi Autoritatea pentru impozitarea câştigurilor obţinute din jocurile de noroc.

Reforma structurilor de resurse umane a condus la angajarea de personal specializat, ceea ce a condus la creşterea eficienţei activităţii structurilor fiscale.

■ ESTONIA a eliminat regimul tradiţional de colectare a taxelor şi impozitelor, creând oficii specializate pentru fiecare ramură fiscală, la nivel local. Acest tip de management implică o coordonare redusă la nivel central, o eficientizare a costurilor de funcţionare, distribuirea adecvată, specializată, a resurselor umane. 

Reformele realizate a condus la realizarea unei economii financiare de 14%, bani care au fost utilizaţi în modernizarea sistemelor IT şi a programelor aferente.

■ În GRECIA, reforma serviciilor fiscale a cuprins următoarele elemente:

- creşterea eficienţei administraţiei fiscale, creşterea autonomiei, introducerea unor mecanisme de colectare, a transparenţei, Ministerul de finanţe înfiinţând Secretariatul General pentru colectarea fondurilor publice;

- înfiinţarea unei structuri de audit – Unitatea pentru plătitori mari de impozite;

- înfiinţarea a două noi structuri: Secretariatul General pentru Informaţii şi Agenţia Fiscală pentru combaterea crimei organizate.

■ Ministerul de finanţe al MARII BRITANII a adoptat în anul 2014 un set de reguli pentru administraţiile financiare, prin care să se reducă taxele de operare şi să crească calitatea serviciilor oferite debitorilor. Principalul aspect a constat în informatizarea totală a sistemului de colectare a taxelor, crearea unor pagini de web personalizate pentru contribuabili (inclusiv pentru societăţile mici şi mijlocii), posibilitatea de înregistrare rapidă în baza de date şi plata electronică a debitelor. 

Toate plăţile se pot face în timp real, comunicările se fac în format electronic, fiind redus la maxim consumul de hârtie, având în vedere cele 40 de milioane de comunicări ce se făceau pe suport de hârtie până în anul 2014. Pentru firmele care nu achită la timp taxele datorate se utilizează avertizarea prin e-mail, existând şi posibilitatea de chat. 

Tot din anul 2014, firmele şi-au angajat agenţi pentru mediul online, care au ca atribuţie verificarea în timp real a debitelor. În prezent, orice firmă poate plăti electronic taxele datorate statului sau pentru angajaţi (de la plata TVA la plata contribuţiilor sociale). De asemenea, prin înscrierea în program există posibilitatea retragerii automate a sumelor datorate.

■ Măsurile pentru întărirea administraţiei fiscale din POLONIA au vizat:

- consolidarea proceselor auxiliare pentru întărirea administraţiei fiscale şi desfăşurarea de ajustări structurale pentru introducerea programului e-taxe;

- implementarea unui sistem de servicii pentru sprijinirea plătitorilor de taxe: informaţii; standarde comune; rezolvarea contestaţiilor; alte probleme conexe.

■ În PORTUGALIA, din anul 2012, fostele structuri fiscale au fost înlocuite cu o structură unică: Autoritatea pentru servicii fiscale şi vămi. În cadrul acestei structuri au fost create structuri pentru marii plătitori de taxe şi pentru conlucrarea cu persoanele fizice cu averi mari. 

Aceste măsuri au condus la eficientizarea activităţii instituţiei, prin introducerea unei noi politici de cadre, reducându-se, în acelaşi timp, şi evaziunea fiscală.   

■ Administraţia financiară a Slovaciei cuprinde un Oficiu pentru marii plătitori de impozite şi activităţi vamale, un Oficiu vamal şi o structură pentru combaterea criminalităţii financiare.   

Principalele obiective urmărite sunt următoarele:

- eficientizarea activităţii desfăşurate de administraţia finaanciară;

- reducerea costurilor administrative;

- introducerea unei atitudini orientate spre plătitorul de taxe.

■ Din anul 2012, administraţia fiscală din Slovenia a suferit o serie de transformări, care au condus la automatizarea unor procese şi proceduri fiscale ale plătitorilor de taxe. Simplificarea procedurilor de plată au condus la eliminarea unei părţi importante a birocraţiei şi a costurilor de procesare a plăţilor.

Cel mai important aspect este legat de introducerea procedurilor de anunţare a debitorilor în scris sau telefonic, acţiune dublată de up-gradarea sistemelor informatice şi de completarea bazelor de date. 

Deciziile de orice tip se iau la nivel central, oficiile locale având doar rol de execuţie.  

